Yhdysvaltain kansalaisuus

Yhdysvaltain kansalaisuus on laillinen suhde yksityisen henkilön ja Yhdysvaltain kanssa.

Kansalaisuuden saaminen syntymällä tai ilmoituksella 
Yhdysvalloissa sovelletaan lähtökohtaisesti ius soli -periaatetta, jonka perusteella sellaiset henkilöt, jotka syntyvät Yhdysvaltain maaperällä, saavat automaattisesti maan kansalaisuuden. Tämän turvaa Yhdysvaltain perustuslain 14. lisäys.

Amerikan Samoalla syntyneet henkilöt eivät automaattisesti ole USA:n kansalaisia. Syntyperäisillä amerikansamoalaisilla on kuitenkin lupa matkustaa ja työskennellä muualla Yhdysvalloissa sekä mahdollisuus saada kansalaisuus nopeammin.

Syntymän perusteella Yhdysvaltain kansalaisuuden voi saada myös siten, että vähintään toinen vanhempi on jo entuudestaan kansalainen. Näissä tapauksissa tehdään kuitenkin ero avioliitossa ja avioliiton ulkopuolella syntyneiden lasten välillä.

Kansalaisuuden saaminen hakemuksella 
Hakemuksen perusteella kansalaisuus voidaan myöntää vähintään 18-vuotiaille henkilöille, jotka ovat oleskelleet Yhdysvalloissa laillisesti pysyvällä oleskeluluvalla (Green Card) vähintään viisi vuotta. Mikäli kansalaisuutta hakeva henkilö on naimisissa Yhdysvaltain kansalaisen kanssa, odotusaika lyhenee kolmeen vuoteen. Hakijoiden tulee lisäksi olla käytökseltään nuhteettomia ja osoittaa jakavansa Yhdysvaltain perustuslain mukaiset arvot.

Hakijan tulee osoittaa hyvä suullinen ja kirjallinen englannin kielen taito. Hakuprosessin yhteydessä toteutettavassa haastattelussa hakija käy läpi myös yhteiskuntaopin perustestin. Hakijalta kysytään kymmenen yhdysvaltalaiseen yhteiskuntaan ja historiaan liittyvää kysymystä, joista hakijan on vastattava oikein vähintään kuuteen. Molemmista testeistä on mahdollista poiketa etukäteen hankitulla lääkärin todistuksella.

Yhdysvaltain asevoimissa palvelleet voivat hakea kansalaisuutta vähintään vuoden mittaisen kunniakkaasti suoritetun palveluksen jälkeen, mikäli he ovat vähintään 18-vuotiaita ja oleskelleet laillisesti Yhdysvalloissa kansalaisuuden hakuprosessin ajan. Lisäksi hakijoiden tulee todistaa englannin kielen taito ja tuntea Yhdysvaltain historiaa. 

Kun hakemukset on hyväksytty, hakija voi antaa kansalaisuuden valansa, jonka jälkeen hänestä tulee Yhdysvaltain kansalainen. Kansalaisuuden hakijan vala on seuraava:I hereby declare, on oath, that I absolutely and entirely renounce and abjure all allegiance and fidelity to any foreign prince, potentate, state, or sovereignty, of whom or which I have heretofore been a subject or citizen; that I will support and defend the Constitution and laws of the United States of America against all enemies, foreign and domestic; that I will bear true faith and allegiance to the same; that I will bear arms on behalf of the United States when required by the law; that I will perform noncombatant service in the Armed Forces of the United States when required by the law; that I will perform work of national importance under civilian direction when required by the law; and that I take this obligation freely, without any mental reservation or purpose of evasion; so help me God.

Kaksoiskansalaisuus 
Yhdysvallat sallii kaksoiskansalaisuuden.

Maan laki ei myöskään estä kaksoiskansalaisia toimimasta kongressiedustajana tai tuomareina. Kongressiedustajien mahdollisista kaksoiskansalaisuuksista ei kuitenkaan pidetä virallisesti kirjaa eikä sitä ole pakko ilmoittaa.

Yhdysvaltain laki kuitenkin vaatii, että kaikki maan kansalaiset poistuvat maasta ja saapuvat maahan Yhdysvaltain passeilla.

Lähteet 

Kansalaisuus
Yhdysvaltain laki